**АДВОКАТСКА КОМОРА ЗАЈЕЧАР**

На основу одредби из чланова 26 став 1 тачка 3 и члана 233 став 1 Статута АК Зајечар и Одлуке Скупштине Адвокатске коморе Зајечар са 46 седнице Редовне Годишње Скупштине АК Зајечар одржане 25.05.2019.године, у Неготину, Управни одбор Адвокатске коморе Зајечар на седници одржаној дана 07. маја 2024.године, донео је

**П Р А В И Л Н И К**

**о раду фонда солидарне помоћи адвоката**

**Адвокатске коморе Зајечар**

**ОПШТЕ ОДРЕДБЕ**

**Члан 1.**

У циљу помоћи адвокатима Адвокатске коморе Зајечар,( у даљем тексту члан фонда), на основу узајамности и солидарности, овим Правилником уређују се начин прибављања и употребе прикупљених новчаних средстава фонда солидарне помоћи као и поступак за остваривање права на коришћење ових средстава.

Овим Правилником се прописују критеријуми и услови које чланови Адвокатске коморе Зајечар морају да испуњавају да би имали право на коришћење средстава из фонда солидарне помоћи.

**Члан 2.**

Фонд солидарне помоћи има посебне намене, чија се средства користе за пружање материјалне помоћи адвокатима АК Зајечар и то у случају болести или смрти адвоката.

**Члан 3.**

Сви адвокати који плаћају чланарину у АК Зајечар имају једнака права у погледу коришћења средстава фонда солидарне помоћи, под условима утврђеним овим Правилником.

**ЧЛАНСТВО У ФОНДУ СОЛИДАРНЕ ПОМОЋИ**

**Члан 4.**

Чланство у фонду солидарне помоћи је обавезно за адвокате АК Зајечар.

**Члан 5.**

Својство члана фонда солидарне помоћи адвокат стиче се даном уписа у Именик адвоката.

**Члан 6.**

Чланство у фонду солидарне помоћи члановима престаје брисањем из Именика адвоката АК Зајечар.

**Члан 7.**

Одлуку о престанку рада фонда солидарне помоћи доноси Скупштина АК Зајечар.

У случају престанка рада фонда солидарне помоћи, престаје и чланство свим њеним члановима.

**СРЕДСТВА ФОНДА СОЛИДАРНЕ ПОМОЋИ**

**Члан 8.**

Средства фонда солидарне помоћи образују се из чланарине чланова АК Зајечар, које сваки члан фонда плаћа у месечном износу под условима, на начин и у износу утврђеним одлуком Управног одбора АК Зајечар.

Новчана срества фонда солидарне помоћи чине и посебне добровољне уплате чланова АК Зајечар и трећих лица.

Уплатом посебних средстава у смислу претходног става, не стичу се се никаква посебна права у односу на друге чланове АК Зајечар.

**Члан 9.**

Средства фонда формирају се у износу 1/6 од месечне чланарине, а одлуку о смањењу или повећању овог доприноса доноси Управни одбор АК Зајечар.

**СТАТУС ФОНДА СОЛИДАРНЕ ПОМОЋИ, УПРАВЉАЊЕ ФОНДОМ**

**И ДОНОШЕЊЕ ОДЛУКА**

**Члан 10.**

Фонд солидарне помоћи, **нема својство правног** лица и делује у складу са одредбама овог Правилника.

**Члан 11.**

Фондом управља и одлуке доноси Управни одбор АК Зајечар.

**Члан 12.**

Управни одбор одлучује о сваком појединачном захтеву за доделу помоћи из средстава фонда.

Уз захтев се прилаже одговарајућа медицинска и друга документација, неопходна за доношење одлуке.

**КРИТЕРИЈУМИ ЗА ДОДЕЛУ ПОМОЋИ**

**ИЗ ФОНДА СОЛИДАРНЕ ПОМОЋИ**

**Члан 13.**

Уз захтев за доделу новчане помоћи, Управном одбору доставља се:

- детаљно образложење,

-одговарајућа документација.

**Члан 14.**

На основу документације из члана 13. овог Правилника, Управни одбор ће донети одлуку о основаности и висини исплате новчаних средстава на име помоћи, у складу са расположивим средствима у фонду у моменту подношења захтева

Уколико се утврди да је код члана фонда наступио поремећај здравственог стања и да се налази у ситуацији која оправдава доделу помоћи из овог фонда, адвокату ће бити додељена једнократна помоћ у износу до 100.000,00 динара .

Пре доношења одлуке о додели срердстава фонда из случаја става 2 овог члана, Управни Одбор може прибавити мишљење стручлног лица одговарајуће специјалности о оправданости захтева.

Трошкови ангажовања стручног лица одговарајуће специјалности из претходног става овог члана, биће измирени из средстава фонда.

У случају смрти адвоката члану уже породице биће исплаћен износ од 60.000,00 динара

Из напред наведених ставова захтев за исплату може поднети поред члана фонда и члан његове уже породице.Члановима уже породице, сматрају се: брачни партнер, ванбрачни партнер са којим је остварује трајну заједницу живота, издржавано дете (брачно или ванбрачно) и родитељ, који са њим живи у заједничком домаћинству

**Члан 15.**

Ако се утврди да је члан АК Зајечара злоупотребио право на коришћење средстава из фонда, дужан је да врати исплаћени му износ новца,са припадајућом каматом, о чему ће одлучити Управни Одбор АК Зајечар.

**РАСПОДЕЛА И КОРИШЋЕЊЕ**

**СРЕДСТАВА ФОНДА**

**Члан 16.**

Из средстава фонда узајамне помоћи, не могу се вршити никакве друге исплате изузев исплата које се врше у случајевима и под условима прописаним овим Правилником.

**Члан 17.**

Сва прикупљена средства фонда солидарне помоћи, искључиво служе за исплату новчане помоћи члановима АК Зајечар у складу са одредбама овог Правилника, те се за друге намене не могу користити. Средства фонда налазиће се на посебном рачуну пословне банке.

**ПРЕЛАЗНЕ И ЗАВРШНЕ ОДРЕДБЕ**

**Члан 18.**

Тумачења ради примене одредби из овог Правилника даје Управни одбор АК Зајечар .

**Члан 19.**

Административну, стручно-техничку помоћ, књиговодствено-рачуноводствене и друге послове обављаће стручна служба АК Зајечар.

**Члан 20.**

Овај Правилник ступа на снагу 01.06.2024.године.

**АДВОКАТСКА КОМОРА ЗАЈЕЧАР**

**ПРЕДСЕДНИК**

**Миодраг Николов, адвокат**